Is-suppervja ta' Tir u l-qerda tagħha U ġietni l-kelma tal-Mulej u qalli: "O bniedem, għid lill-prinċep ta' Tir: Dan jgħid Sidi l-Mulej: Int tkabbart f'qalbek u għedt: 'Jien alla! Jien qiegħed fuq tron l-allat, f'nofs l-ibħra,' meta m'intix ħlief bniedem, u mhux alla; u ħsibt li għerfek hu għerf l-allat. Arak! int egħref minn Danjel, ebda moħba mhi mistura għalik: b'għerfek u b'dehnek int stagħnejt, ħżint deheb u fidda fit-teżori tiegħek. Bl-għerf kbir tiegħek u bil-kummerċ tiegħek kattart ġidek, u qalbek tkabbret b'dan il-ġid. Għalhekk dan jgħid Sidi l-Mulej: Talli ħsibt li għerfek hu għerf l-allat, arani, se nġib fuqek il-barranin, l-aktar nies ħorox fost il-popli, jisiltu x-xwabel tagħhom kontra ġmiel għerfek, u jżebilħulek sebħek. Iniżżluk fil-ħofra, u tmut il-mewta iebsa tal-midrubin f'nofs ta' baħar. Tibqa' tgħid imbagħad: 'Jien alla,' quddiem il-qattiela tiegħek, meta m'intix ħlief bniedem, u mhux alla, f'idejn dawk li jidorbuk? Int tmut il-mewt ta' nies bla ħtin, f'idejn il-barranin Għax jien tkellimt." Oraklu ta' Sidi l-Mulej. Il-prinċep ta' Tir U ġietni l-kelma tal-Mulej, u qalli: "O bniedem, għanni lamentazzjoni għas-sultan ta' Tir u għidlu: 'Dan jgħid Sidi l-Mulej: Int mibni kollok perfett, mimli għerf u kollok ġmiel. Fl-Għeden, il-ġnien ta' Alla, kont imdawwar b'kull xorta ta' ħaġar prezzjuż, sardju, topazju, djamant, krisoltu, oniċi, djaspru, żaffir, rubin, żmerald. Tad-deheb kienu l-ġlieġel tiegħek, u l-ġawhar li kellek fuqek, f'jum ħolqienek għamluhomlok. Lilek mal-kerubin bi ġwenħajh miftuħa, jien għamiltek għassies. Int kont fuq il-muntanja mqaddsa ta' Alla , u kont timxi f'nofs il-ħaġar tan-nar. Bla ħtija kont f'mixjietek sa minn ħolqienek, sakemm ma nkixifx qerqek. Bil-kobor tan-negozju tiegħek imtlejt bl-inġustizzja u dnibt, u jien warrabtek mill-muntanja ta' Alla, u l-kerubin għassies ħarġek minn qalb il-ġamar tan-nar. Qalbek tkabbret bi ġmielek; ħassart għerfek bi tlellixek. Jien sabbattek mal-art, minħabba d-delitti tiegħek, perriċtek quddiem is-slaten biex jitpaxxew bik. Bil-kotra tal-ħażen tiegħek, bil-qerq tan-negozju tiegħek, int żeblaħt is-santwarji tiegħek. Għalhekk jien ħriġt nar minn ġo nofsok, u belgħek u għamlek irmied fuq l-art, quddiem in-nies iħarsu lejk. Kull min kien jafek minn fost il-popli baqa' skantat bik: int sirt waħx, u ma terġa' tqum qatt iżjed." Oraklu kontra Sidon Ġietni l-kelma tal-Mulej u qalli: "O bniedem, dawwar wiċċek lejn Sidon u ħabbrilha u għidilha: 'Dan jgħid Sidi l-Mulej: Arani, jien kontrik, Sidon, għad nissebbaħ ġo nofsok,' u jkunu jafu li jien il-Mulej, meta nagħmel ħaqq minnha u nuri qdusiti fiha. Nibagħtilha fiha l-pesta; u d-demm jiġri fi triqatha; il-midrubin jaqgħu f'nofsha, bix-xabla li taqa' fuqha minn kull naħa u jkunu jafu li jien il-Mulej." Ir-restawrazzjoni ta' Iżrael Ma jkunx hemm aktar għal Iżrael, la xewk li jniggeż u anqas għollieq li jwaġġa', minn fost il-ġirien li kienu jobogħduhom, u jkunu jafu li jien is-Sid, il-Mulej." Dan jgħid Sidi l-Mulej: "Meta niġbor id-dar ta' Iżrael minn qalb il-popli li fosthom xerridthom, jien nuri qdusiti fihom taħt għajnejn il-ġnus, u jgħammru fl-art li jien tajt lill-qaddej tiegħi Ġakobb. U jgħammru fiha b'moħħhom mistrieħ u jibnu d-djar, ixettlu d-dwieli, u jgħammru b'moħħhom mistrieħ meta nkun għamilt ħaqq minn għedewwiethom ta' madwarhom li kienu jistmerruhom u jkunu jaf li jien il-Mulej Alla tagħhom."